钦定古今图书集成/明伦汇编/交谊典/第013卷 > 《广丧朋友议》崔祐甫
## 钦定古今图书集成/明伦汇编/交谊典/第013卷 > 《广丧朋友议》崔祐甫

殿中侍御史安定皇甫政，字公理。祐甫昔年尝为左
丞使介，而公理又余之族甥，故狎焉。大历七年，余寓
滁，而公理寓楚，适有来讯，示余以所著《丧朋友议》，余
美其重礼义，有古之遗范。公理又谂余曰：“政自从事
于文，舅氏未尝以一言见诲，岂所望哉？”盍示今议之
利病。猗欤！公理，年未四十，班在赤墀，簪笔持简，为王
“近臣。顷又佐廉问，董淮海之部，名遂矣，权厚矣，固当
缓步阔视，光车美服，为贵为达而已矣。乃不遗我𫍲
狭，不略我衰惫，念噬肤之戚，收门吏之旧，周爰谘询，
以师道见待，吾亦何有？但美子之求益不倦，虽一勺
而进，可以浸天壤；一拳之多，可以镇方域。况其渺弥
既广，崭崒已峻，增之廓之，于成名乎必矣皇甫氏有
子哉。”因览斯议，忽忆永泰中于穆鄂州宁会客席，与
故湖南观察韦大夫之晋同宴，适值有发远书者，知
郑郴州炅之、庞歙州濬或以疾而殁，或遇戕于盗，韦
氏出涕，沲若而言曰：“二刺史之晋之交友也。”于是敛
匕箸，离筵席，因归于所次而哭三日。人来吊之者，韦
则尽哀长号，不徒戚容而已。又间岁，祐甫佐江南西
道连帅魏尚书时属幕中之参佐，有加官者，聚合乐
饵，卜日为宴。宴前行人至，知团练副使考功邢郎中
宇捐馆于荆南。邢与魏乡国接近，且邢郎中则诸魏
之出，于尚书又为内外昆弟，适受朝命，为尚书倅仆，
感杜蒉规平公之事，将入言于府主，“请罢宴，若不可，
则请”彻乐卒事。而同列之士，恶我者，嗤鄙之词，充牣
于听，谓：我樵夫农叟之智也。好我者频戚而相诲曰：
“慎无以方枘施圆凿，自取辱焉。”谆谆然如不能仆懦
夫也，因是而自悔。及其宴也，太庖具酒车倾郑、卫之
女，列于宾席之末；俳优侏儒，设于公堂之下。昼日不
足，继之以烛。使膳夫欻来酌曰：“旷饮。斯必当见舆曳
之无算，又焉得终其词哉？使我不言，适其宜也。今者
追想韦湖南，犹孔门之训，其他则吾不知。因纵言之，
以报公理。示之议当矣，又何以规？”议既成，客或谓祐
甫曰：“韦湖南、魏江西二观察，颇尝知其风味，公直简
谅，魏则先之；饰情强仁，韦之志也。今吾子之论，无乃
剥魏而附韦乎？且子，魏之上介也，论议不隐，恐非《春
秋》内鲁，故宋之义，盍辩焉？”祐甫应之曰：“噫宁以他规
我？是论也，吾复之熟之有日矣。韦湖南之晋，饰情强
仁，诚如来议。《礼》不云乎：‘先王制礼，贤者俯而就之，不
肖者企而及之’。子张曰：‘先王制礼，不敢不至焉’。韦氏
之丧朋友，纵不由衷，亦与夫二者之义合矣。吾虽欲
不与，其可”得哉！至于故府公魏尚书，公直简谅，清身
敬职，郡人戴于下，朝听满于上，狼藉甚盛，岂造次之
所尽哉！但于邢副使之丧，若忍悲而就宴，可谓哀乐
失其节。乃《左氏传》所载乐祁告人曰：“君与叔孙其皆死乎？”及子招乐忧谓也。若情不至焉，率而为宴，则《礼
经》所谓直情而径行者，吾虽欲勿议，又不可得也。且
吾之所论者，因公理所著《丧朋友议》，故纵言及之，非
敢定二观察之褒贬湖南，吾取节焉而已矣。来议又
以吾尝为魏公使介，今兹著论，异于《春秋》隐鲁故宋
者，兹又近而非中也。仆才虽不腆，中台之剧曹郎且
兼柱下史，有名于著定矣。受命为尚书介，弥缝润色
之职事，安可见责，以敬故君之祀。呜呼！晋悼公，魏绛
之君也。绛戮悼公之弟，韩厥、赵宣之所任也。厥戮宣
子之仆。及其终也，悼公谢魏绛曰：“无重寡人之过。”宣
子曰：“可贺我矣。”而绛、厥无罪焉，岂当不慎重？公平之
世，论议之与刑罚，当岂异哉？子何见过深也？自汉徐
孺子于故举主之丧，徒步千里而行一祭，厚则厚矣，
其于传继非可也，历代莫之非也。近日张荆州九龄，
又刻石而美之。于是后来之受举为参佐者，报恩之
分，住往过当。或挠我王宪，舍其亲戚之罪负，举其不
令子孙以窃名位，背公死党。兹或近之时论，从而与
之通。人又不救，遂往而不返。徐生徐生，得非“失中之
履霜也？”常积愤懑，因而书之。